બુંદેલખંડનો એક ભયંકર ડાકુ મોહનસિંહ આખા પ્રદેશમાં ત્રાસ વર્તાવી રહ્યો હતો. રાજ્યની પોલીસ એને પકડી શક્તી ન હતી. તેણે પોતાની એક ટોળી બનાવી હતી. એ નવજુવાન હતો. તેના વતનના ગામના નગરશેઠે જૂના લેણા પેટે એની જમીન-જાગીર પડાવી લીધી અને તેના બાપને ખૂબ હેરાન કરેલો તેથી મરતી વખતે એના બાપને જીવ જતો ન હતો એ વખતે મોહનસિંહ એની પથારી પાસે બેઠેલો. તેણે પ્રતિજ્ઞા કરી કે : ‘એ વ્યાજખાઉ વાણિયાનું જડાબીટ કાઢી નાખીશ, તમે જીવ ગતે કરો.’ એટલે એના બાપે પ્રાણ છોડ્યા.